b'\n_START_ARTICLE_\nJanko Oro\xc5\xbeen\n_START_SECTION_\n\xc5\xbdivljenje in delo\n_START_PARAGRAPH_\nOro\xc5\xbeen je v rodnem Svetem \xc5\xa0tefanu obiskoval enorazredno \xc5\xa1olo. V Mariboru je hodil na u\xc4\x8ditelji\xc5\xa1\xc4\x8de, kasneje kot privatist leta 1913 na celjski gimnaziji opravil gimnazijsko maturo. V Pragi se je tega leta vpisal na \xc5\xa1tudij prava, a ga po enem semestru opustil, zaradi pomanjkanja denarja, tako da se je vrnil nazaj domov. _NEWLINE_Med 1. svetovno vojno so ga leta 1915 vpoklicali v avstro-ogrsko vojsko. Na ruski fronti so ga zajeli. Leta 1918 se je pridru\xc5\xbeil prostovoljcem v \xc4\x8de\xc5\xa1ki legiji. Z 8. srbskim pe\xc5\xa1polkom se je boril na solunski fronti. Po vrnitvi domov je sodeloval v bojih za slovensko severno mejo._NEWLINE_Jeseni 1919 je za\xc4\x8del pou\xc4\x8devati na 1. de\xc5\xa1ki me\xc5\xa1\xc4\x8danski \xc5\xa1oli v Ljubljani in hkrati na Filozofski fakulteti za\xc4\x8del \xc5\xa1tudirati sloven\xc5\xa1\xc4\x8dino, zgodovino in geografijo. Leta 1922 je na Filozofski fakulteti diplomiral, nato pa kot zgodovinar, slavist in geograf pou\xc4\x8deval v Murski Soboti in od leta 1924 na celjski gimnaziji vse do leta 1941, ko so ga Nemci z dru\xc5\xbeino pregnali v Srbijo. U\xc4\x8dil je na gimnaziji v U\xc5\xbeicah, kjer je bil leta 1942 za\xc4\x8dasno upokojen._NEWLINE_Med vojnama je pisal pedago\xc5\xa1ke razprave in u\xc4\x8dbenike za zgodovino, geografijo, ru\xc5\xa1\xc4\x8dino in \xc4\x8de\xc5\xa1\xc4\x8dino; vsega je napisal ve\xc4\x8d kot 30 knjig, 170 razprav, \xc4\x8dlankov in poro\xc4\x8dil ter 12 u\xc4\x8dbenikov. Raziskoval je tudi zgodovino Celja ter obmo\xc4\x8dij v pore\xc4\x8dju Savinje in Save. Jeseni 1946 se je vrnil v Celje, pou\xc4\x8deval na gimnaziji do upokojitve leta 1954, se po veliki povodnji istega leta posvetil delu v celjskem Zgodovinskem arhivu in ga vodil vse do dokon\xc4\x8dne upokojitve v letu 1965._NEWLINE_Njegova h\xc4\x8di Bo\xc5\xbeena je priznana slavistka, rusistka, knji\xc5\xbeevna zgodovinarka in publicistka. Njegova ne\xc4\x8dakinja Martina je znana jezikoslovka in upokojena univerzitetna profesorica, ne\xc4\x8dak Marjan pa je bil politik, nosilec funkcij v ZKS.'